1. ΑΝΑΓΚ. ΝΟΜΟΣ της 19/19 Νοεμ. 1935 Περί εξασκήσεως του επαγγέλματος του Κτηνιάτρου. Έχοντες υπ’ όψιν το από 10 Οκτ. 1935 ψήφισμα της Ε΄ Εθνικής των Ελλήνων Συνελεύσεως “περί καταργήσεως του Πολιτεύματος της Αβασιλεύτου Δημοκρατίας κλπ.”, προτάσει του Ημετέρου Υπουργικού Συμβουλίου, απεφασίσαμεν και διατάσσομεν: Άρθρ.1.-2.(Καταργήθησαν δια του άρθρ. 7 Νόμ. 2028/1952 (τόμ. 31) ορίσαντος ότι δια την αναγνώρισιν διπλωμάτων Κτηνιατρικών Σχολών ημεδαπής ή αλλοδαπής προς εξάσκησιν του Κτηνιατρικού επαγγέλματος ή προς διορισμόν εν δημοσία θέσει ισχύουν τα άρθρ. 220 και 221 του Νόμ. 5343/1942 ισχύοντα και δια το Πανεπιστήμιον Θεσ/κης δυνάμει του από 27 Ιουλ./14 Αυγ. 1935 Π.Δ/τος Βλ. τόμ. 31). Άρθρ.3.-Οι ιδιώται Κτηνίατροι οφείλουσιν άμα τη εγκαταστάσει αυτών εις τινά πόλιν, κωμόπολιν ή χωρίον να δηλώσουν εγγράφως εις τας αρμοδίας Νομοκτηνιατρικάς, Διοικητικάς και Αστυνομικάς Αρχάς την ιδιότητα αυτών ως και την διεύθυνσιν του Θεραπευτηρίου και της κατοικίας των. Άρθρ.4.-Οι ιδιώται Κτηνίατροι διατελούσιν υπό τον έλεγχον και την εποπτείαν του Νομοκτηνιάτρου της περιφερείας των καθ’ ότι αφορά τα μεταδοτικά νοσήματα των κατοικιδίων ζώων. Άρθρ.5.-Οι παραβάται των διατάξεων του παρόντος νόμου τιμωρούνται με χρηματικήν ποινήν (εκ χιλίων μέχρι πέντε χιλιάδων δραχμών) ή δια φυλακίσεως από 6 μηνών μέχρις ενός έτους ή και δι’ αμφοτέρων των ποινών. Δια το μέτρον των χρηματικών ποινών βλ. άρθρ. 2 Ν. 110/1945 και άρθρ. 57 Ποιν. Κώδικος (τόμ. 8 σελ. 6 και 28). “Άρθρ.6.-Δια Β.Δ/τος εκδιδομένου προτάσει του επί της Γεωργίας Υπουργού κανονίζεται εκάστοτε η υπό των ιδιωτών καταβαλλομένη εις τους κτηνιάτρους αμοιβή, ως και η τοιαύτη η εις τους Κτηνιάτρους καταβαλλομένη ιδιωτικώς επεμβαίνοντας”. Το άρθρ.6 προσετέθη δια του άρθρ.2 Α.Ν. 2158/1939. Ο παρών νόμος ισχύει από της δημοσιεύσεως του εις την Εφημερίδα της Κυβερνήσεως υποβληθήσεται δε προς κύρωσιν εις την Βουλήν ως αύτη συνέλθη. 